CELEX: 32010R1234
Language: mt
Date: 2010-12-15 00:00:00
Title: Regolament (UE) Nru 1234/2010 tal-Parlament Ewropew u tal-Kunsill tal- 15 ta' Diċembru 2010 li jemenda r-Regolament tal-Kunsill (KE) Nru 1234/2007 (Regolament Waħdieni dwar l-OKS) rigward l-għajnuna mogħtija fil-qafas tal-Monopolju tal-Alkoħol Ġermaniż

30.12.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 346/11
            
         REGOLAMENT (UE) Nru 1234/2010 TAL-PARLAMENT EWROPEW U TAL-KUNSILL
   tal-15 ta' Diċembru 2010
   li jemenda r-Regolament tal-Kunsill (KE) Nru 1234/2007 (Regolament Waħdieni dwar l-OKS) rigward l-għajnuna mogħtija fil-qafas tal-Monopolju tal-Alkoħol Ġermaniż
   IL-PARLAMENT EWROPEW U L-KUNSILL TAL-UNJONI EWROPEA,
   Wara li kkunsidraw it-Trattat dwar il-Funzjonament tal-Unjoni Ewropea u b'mod partikolari l-ewwel paragrafu tal-Artikolu 42 u l-Artikolu 43(2) tiegħu,
   Wara li kkunsidraw il-proposta tal-Kummissjoni Ewropea,
   Wara li l-proposta ntbagħtet lill-Parlamenti nazzjonali,
   Wara li kkunsidraw l-opinjoni tal-Kumitat Ekonomiku u Soċjali Ewropew (1),
   Skont il-proċedura leġiżlattiva ordinarja (2),
   Billi:
   
               (1)
            
            
               Ir-regoli speċifiċi dwar l-għajnuna li l-Ġermanja tista' tagħti fil-qafas tal-Monopolju tal-Alkoħol Ġermaniż, (“il-Monopolju”) kif previst fl-Artikolu 182(4) tar-Regolament tal-Kunsill (KE) Nru 1234/2007 tat-22 ta' Ottubru 2007 li jistabbilixxi organizzazzjoni komuni ta' swieq agrikoli u dwar dispożizzjonijiet speċifiċi għal ċerti prodotti agrikoli (ir-Regolament Waħdieni dwar l-OKS) (3), se jiskadu fil-31 ta' Diċembru 2010.
            
         
               (2)
            
            
               Skont ir-rapport imressaq mill-Kummissjoni skont l-Artikolu 184(3) tar-Regolament (KE) Nru 1234/2007, l-importanza tal-Monopolju naqset fl-aħħar snin. Bejn l-2001 u l-2008, madwar 70 distillerija agrikola ssiġillata (landwirtschaftliche Verschlussbrennereien) telqu mill-Monopolju. Il-volumi mibjugħa mill-Monopolju ilhom jonqsu mill-2003 u l-baġit naqas minn EUR 110 miljuni fl-2003 għal EUR 80 miljun fl-2008. Għalhekk xi distilleriji diġà għamlu sforzi biex jippreparaw biex jidħlu fis-suq ħieles billi joħolqu kooperattivi, jinvestu f'tagħmir li jikkonsma inqas enerġija biex inaqqsu l-ispejjeż tal-produzzjoni u billi jikkummerċjalizzaw dejjem iktar l-alkoħol tagħhom b'mod dirett. Madanakollu, jeħtieġ iktar żmien biex ikun iffaċilitat dan il-proċess ta' adattazzjoni u biex id-distillaturi jkunu jistgħu jkampaw fis-suq ħieles. Jitqies li hija meħtieġa estensjoni ta' diversi snin oħra biex jintemm il-proċess tat-tneħħija tal-Monopolju kif ukoll tal-għajnuna u biex tkun possibbli l-eliminazzjoni gradwali u definittiva tiegħu.
            
         
               (3)
            
            
               F'xi partijiet tal-Ġermanja, id-distilleriji tal-alkoħol huma tradizzjonalment marbuta ma' azjendi agrikoli żgħar u ta' daqs medju u għandhom rwol importanti għall-azjendi agrikoli biex ikomplu bl-attivitajiet tagħhom billi jipprovdu dħul addizzjonali għall-bdiewa u jiżguraw l-impjiegi fiż-żoni rurali. Għalhekk, id-distilleriji agrikoli ssiġillati li jipproċessaw prinċipalment ċereali u patata għandhom ikomplu jkunu jistgħu jirċievu għajnuna mill-Monopolju sal-31 ta' Diċembru 2013. Sa dakinhar, id-distilleriji ssiġillati kollha għandhom ikunu daħlu fis-suq ħieles. Din l-iskadenza tikkoinċidi wkoll mal-bidu tal-perjodu ta' pprogrammar ġdid għall-iżvilupp rurali 2014-2020, li tfisser, għall-Ġermanja, il-possibbiltà tat-trasferiment ta' partijiet mill-fondi użati għall-Monopolju għall-programm tagħha ta' żvilupp rurali.
            
         
               (4)
            
            
               Id-distilleriji żgħar b'rata fissa (Abfindungsbrennereien), l-utenti tad-distilleriji (Stoffbesitzer) u d-distilleriji tal-kooperattivi tal-frott (Obstgemeinschaftsbrennereien) jikkontribwixxu b'mod partikolari għall-preservazzjoni tal-pajsaġġ tradizzjonali u l-bijodiversità billi jgħinu biex ikunu ppreservati l-ortijiet li jfornu lid-distillaturi b'materja prima. B'kunsiderazzjoni għal dan u għall-fatt li l-produzzjoni ta' dawk id-distilleriji hija lokali u limitata ħafna, huma għandhom ikunu jistgħu jibqgħu jibbenefikaw mill-għajnuna mogħtija mill-Monopolju għal perjodu finali sal-31 ta' Diċembru 2017. Sa din id-data, il-monopolju għandu jitneħħa. Sabiex jiġi żgurat li din l-għajnuna verament qiegħda tiġi gradwalment eliminata, il-Ġermanja għandha tippreżenta, ta' kull sena, pjanijiet annwali għall-eliminazzjoni gradwali mill-2013.
            
         
               (5)
            
            
               Il-produzzjoni ta' alkoħol etiliku fil-qafas tal-Monopolju hija limitata u bħalissa tikkorrispondi għal inqas minn 10 % tal-produzzjoni totali tal-alkoħol etiliku ta' oriġini agrikola fil-Ġermanja. Billi, b'mod partikolari, id-distilleriji ssiġillati kollha se jkunu daħlu fis-suq ħieles sal-31 ta' Diċembru 2013, dak il-persentaġġ se jonqos konsiderevolment wara dik id-data.
            
         
               (6)
            
            
               Sabiex tkun żgurata l-kontinwità fl-għoti tal-għajnuna, dan ir-Regolament għandu japplika mill-1 ta' Jannar 2011.
            
         
               (7)
            
            
               Ir-Regolament (KE) Nru 1234/2007 għandu għalhekk jiġi emendat kif meħtieġ,
            
         ADOTTAW DAN IR-REGOLAMENT:
   Artikolu 1
   Fl-Artikolu 182 tar-Regolament (KE) Nru 1234/2007, il-paragrafu 4 għandu jinbidel b'dan li ġej:
   
      “4.   Id-deroga li tinsab fit-tieni paragrafu tal-Artikolu 180 ta' dan ir-Regolament għandha tapplika għall-ħlasijiet ta' għajnuna mogħtija mill-Ġermanja fil-qafas nazzjonali eżistenti tal-Monopolju tal-Alkoħol Ġermaniż (‘il-Monopolju’) għall-prodotti kkummerċjalizzati wara trasformazzjoni ulterjuri mill-Monopolju bħala alkoħol etiliku ta' oriġini agrikola elenkat fl-Anness I mat-Trattat dwar il-Funzjonament tal-Unjoni Ewropea (TFUE). Dik id-deroga għandha topera biss sal-31 ta' Diċembru 2017, għandha tkun mingħajr preġudizzju għall-applikazzjoni tal-Artikolu 108(1) u l-ewwel sentenza tal-Artikolu 108(3) TFUE u għandha tkun kondizzjonali fuq il-konformità mad-dispożizzjonijiet li ġejjin:
      
                  (a)
               
               
                  il-produzzjoni totali tal-alkoħol etiliku taħt il-Monopolju li tibbenifika mill-għajnuna għandha tonqos gradwalment minn massimu ta' 600 000 hl fl-2011 għal 420 000 hl fl-2012 u għal 240 000 hl fl-2013 u tista' tammonta għal massimu ta' 60 000 hl kull sena mill-1 ta' jannar 2014 sal-31 ta' Diċembru 2017, data li fiha l-Monopolju ma għandux jibqa' jeżisti;
               
            
                  (b)
               
               
                  il-produzzjoni mid-distilleriji agrikoli ssiġillati li jibbenefikaw mill-għajnuna għandha tonqos gradwalment minn 540 000 hl fl-2011 għal 360 000 hl fl-2012 għal 180 000 hl fl-2013. Sal-31 ta' Diċembru 2013, id-distilleriji agrikoli ssiġillati kollha għandhom jitilqu mill-Monopolju. Hekk kif jitilqu mill-Monopolju, kull distillerija agrikola ssiġillata tista' tirċievi għajnuna ta' kumpens ta' EUR 257,50 għal kull hl ta' drittijiet nominali ta' distillazzjoni fis-sens tal-leġiżlazzjoni applikabbli Ġermaniża. Din l-għajnuna ta' kumpens tista' tingħata mhux iktar tard mill-31 ta' Diċembru 2013. Madankollu, l-għajnuna tista' titħallas f'diversi pagamenti, li l-aħħar wieħed minnhom għandu jsir mhux iktar tard mill-31 ta' Diċembru 2017;
               
            
                  (c)
               
               
                  id-distilleriji żgħar b’rata fissa, l-utenti tad-distilleriji u d-distilleriji tal-kooperattivi tal-frott, jistgħu jibbenefikaw mill-għajnuna mogħtija mill-Monopolju sal-31 ta' Diċembru 2017 bil-kundizzjoni li l-produzzjoni li tibbenefika mill-għajnuna ma taqbiżx is-60 000 hl kull sena;
               
            
                  (d)
               
               
                  l-ammont totali ta' għajnuna mħallsa mill-1 ta' Jannar 2011 sal-31 ta' Diċembru 2013 ma għandux ikun iktar minn EUR 269,9 miljun u l-ammont totali ta' għajnuna mħallsa mill-1 ta' Jannar 2014 sal-31 ta' Diċembru 2017 ma għandux ikun iktar minn EUR 268 miljun; u
               
            
                  (e)
               
               
                  qabel it-30 ta' Ġunju ta' kull sena, il-Ġermanja għandha tressaq rapport lill-Kummissjoni dwar il-funzjonament tal-Monopolju u l-għajnuna mogħtija fil-qafas tiegħu fis-sena ta' qabel. Il-Kummissjoni għandha tibgħat dak ir-rapport lill-Parlament Ewropew u lill-Kunsill. Barra minn hekk, ir-rapporti annwali li għandhom jitressqu fis-snin 2013 sal-2016 għandhom jinkludu pjan annwali ta' eliminazzjoni gradwali għas-sena ta' wara rigward id-distilleriji żgħar b'rata fissa, l-utenti tad-distilleriji u d-distilleriji tal-kooperattivi tal-frott.”.
               
            
   Artikolu 2
   Dħul fis-seħħ
   Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   Għandu japplika mill-1 ta' Jannar 2011.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Strasburgu, il-15 ta’ Diċembru 2010.
      
         
            Għall-Parlament Ewropew
         
         
            Il-President
         
         J. BUZEK
      
      
         
            Għall-Kunsill
         
         
            Il-President
         
         O. CHASTEL
      
   
   
      (1)  Opinjoni tal-15 ta' Settembru 2010 (għadha mhijiex ippubblikata fil-Ġurnal Uffiċjali).
   
      (2)  Pożizzjoni tal-Parlament Ewropew tat-23 ta' Novembru 2010 (għadhaa mhijiex ippubblikata fil-Ġurnal Uffiċjali) u deċiżjoni tal-Kunsill tal-10 ta' Diċembru 2010.
   
      (3)  ĠU L 299, 16.11.2007, p. 1.